ปรับเพิ่มจีดีพีประชาวิวัฒน์หนุน
ไทยพาณิชย์ ปรับเพิ่มจีดีพีเป็น 4-5% ประชาวิวัฒน์หนุนจีดีพี 0.3%
7 ม.ค. 2554

ไทยพาณิชย์ ปรับเพิ่มจีดีพีเป็น 4-5% ประชาวิวัฒน์หนุนจีดีพี 0.3% 
นายพรเทพ ชูพันธุ์ ผู้จัดการวิเคราะห์เศรษฐกิจ วิเคราะห์เศรษฐกิจและธุรกิจ ศูนย์วิจัยเศรษฐกิจและธุรกิจ ธนาคารไทยพาณิชย์ กล่าวว่า ธนาคารได้ปรับประมาณการเศรษฐกิจไทยปีนี้จาก 3.5-4.5% เป็น 4-5% เป็นผลจากปัจจัยหลัก 2 เรื่องได้แก่ แนวโน้มเศรษฐกิจสหรัฐที่เชื่อว่าจะขยายตัวดีขึ้นกว่าที่คาด เนื่องจากการต่ออายุมาตรการกระตุ้นเศรษฐกิจของรัฐบาลสหรัฐ และแนวโน้มที่ดีขึ้นของการใช้จ่ายภาคเอกชนในประเทศ ผ่านวงเงินกองทุนหมู่บ้านซึ่งเป็นส่วนหนึ่งของโครงการเร่งรัฐปฎิบัตการด่วน หรือประชาวิวัฒน์
นายกำพล อดิเรกสมบัติ เศรษฐกรอาวุโส วิเคราะห์เศรษฐกิจและธุรกิจ ศูนย์วิจัยเศรษฐกิจและธุรกิจ ธนาคารไทยพาณิชย์ กล่าวว่า โครงการประชาวิวัฒน์ จะมีส่วนช่วยให้อัตราการขยายตัวเศรษฐกิจเพิ่มขึ้น 0.3% ผ่านการเพิ่มเติมวงเงินใหม่ให้กับกองทุนหมู่บ้านประมาณ 8 หมื่นล้านบาท โดยเป็นการใช้จ่ายผ่านมาตรการกึ่งการคลัง โดยมีธนาคารออมสิน และธนาคารเพื่อการเกษตรและสหกรณ์การเกษตร(ธ.ก.ส.) อัดฉีดเม็ดเงินเป็นหลัก 
ทั้งนี้ การอัดฉีดเงินครั้งนี้แม้จะมีเม็ดเงิน 8 หมื่นล้านบาท แต่มีผลต่อเศรษฐกิจน้อยกว่าการอัดฉีดเงินผ่านกองทุนหมู่บ้านในครั้งแรก 7.3 หมื่นล้านบาท เพราะวงเงินในครั้งนี้มีข้อกำหนดให้ประชาชนนำเงินที่ได้รับไปใช้ในการชำระหนี้หรือลงทุนประกอบอาชีพ ต่างจากครั้งแรกที่เน้นให้ชาวบ้านนำไปใช้ในการอุปโภคบริโภค